Ego Beltholdus, dominus Novi Castri, notum facio universis tam presentibus quam futuris quod ego feci homagium nobili viro et domino meo Johanni, comiti Burgundie et domino Salinensi, et accepi in feodum et casamentum a comite jam dicto quicquid habeo in Valle Transversa, cum terris, pratis, nemoribus, aquis, juribus, villis, justicia, custodia prioratus ejusdem Vallis, excepto pedagio et venatu et quibusdam colonis qui vocantur Reye. Et promisi, juramento corporaliter prestito, quod ego juvabo jam dictum comitem tam de Novo Castro quam aliis castris meis sive fortaliciis et tota terra mea, contra omnes, excepto domino meo imperatore et fratribus meis et Willelmo de Vihenna et cognatis meis de Sabaudia. Teneor autem comiti superius nominato fidelitatem homagii [facere] pre omnibus aliis, excepto domino meo imperatore. Et Radulphus, filius [meus], hec omnia juravit im perpetuum se fideliter servaturum. In cujus rei testimonium, presentem paginam sigilli nostri munimine roboravimus. Datum anno Domini millesimo CC XXX septimo, mense augusti.